**Rēzeknes pašvaldības konkursa**

**“Skaistākais Ziemassvētku noformējums Rēzeknē”**

**NOLIKUMS**

1. Nolikums nosaka kārtību, kādā Rēzeknes valstspilsētas pašvaldības aģentūra “Rēzeknes Kultūras un tūrisma centrs” organizē Rēzeknes privātmāju, daudzīvokļu māju, uzņēmumu, sabiedrisko, valsts un pašvaldības iestāžu ēku logu, fasāžu, pagalmu un priekšlaukumu noformējuma konkursu “Skaistākais Ziemassvētku noformējums Rēzeknē” un apbalvo konkursa laureātus ar Rēzeknes pašvaldības sagatavotām balvām.
2. Konkursa mērķis:
	1. veicināt Rēzeknē Ziemassvētku laikam atbilstošas noskaņas radīšanu, izmantojot gaismu (virtenes, gaismekļi utt.) akcentus, uzsverot radošas un oriģinālas izpausmes, sabalansējot tradīcijas ar novitātēm;
	2. ieinteresēt un motivēt Rēzeknes ēku un citu objektu īpašniekus, vadītājus un apsaimniekotājus radīt svētku noskaņu;
	3. veicināt Rēzeknes uzņēmēju un iedzīvotāju aktīvu līdzdalību pilsētas vizuālā tēla un svētku noformējuma veidošanā;
	4. aktivizēt uzņēmēju interesi un vēlmi piesaistīt sabiedrības uzmanību ar vizuālā mārketinga komunikācijas formu – svētku gaismu noformējumu;
	5. iesaistīt pilsētas uzņēmējus un iedzīvotājus vizuāli pievilcīgas, estētiskas un Rēzeknei raksturīgas pilsētvides veidošanā ziemas periodā.
3. Konkursu organizē Rēzeknes valstspilsētas pašvaldības aģentūra “Rēzeknes Kultūras un tūrisma centrs” (juridiskā adrese: Atbrīvošanas aleja 93, Rēzekne, LV-4601).
4. Konkursa dalībnieki:
	1. konkursā piedalās juridiskas un fiziskas personas ar privātmāju, daudzīvokļu māju, uzņēmumu, sabiedrisko, valsts un pašvaldības iestāžu ēku logu, fasāžu, pagalmu un priekšlaukumu noformējumiem;
	2. noformējumu Rēzeknē vērtēs 4 kategorijās:
		1. privātmāju un to pagalmu noformējums;
		2. daudzdzīvokļu māju, logu, fasāžu noformējums;
		3. uzņēmumu, sabiedrisko un valsts iestāžu ēku noformējums;
		4. pašvaldības iestāžu ēku noformējums.
5. Konkursa norises kārtība:
	1. noformēto objektu dalībai konkursā var pieteikt no 2024. gada 10. decembra līdz 2024. gada 26. decembrim (ieskaitot) vērtējamā objekta pārstāvis vai jebkura cita fiziska vai juridiska persona, aizpildītu pieteikumu un fotogrāfiju/video sūtot uz e-pasta adresi: kultur@rezekne.lv;
	2. pretendentam pieteikuma veidlapā (pielikums Nr.1) jānorāda:
		1. dalībnieka vārds uzvārds/uzņēmuma vai iestādes nosaukums;
		2. noformētā objekta adrese;
		3. kontaktpersonas tālrunis, e-pasts;
		4. objekta fotogrāfija vai video (max 5-7 fotogrāfijas).
6. Vērtēšanas kritēriji:
	1. noformējuma atbilstība Ziemassvētku tradīcijām un noskaņai;
	2. ideja un tās realizācija, radošums un oriģinālas izpausmes pilsētvidē;
	3. objekta vizuālā koptēla kvalitāte.
7. Vērtēšanas kārtība:
	1. visi objekti savas kategorijas ietvaros tiks izvērtēti vienkopus, kā labākais svētku noformējums, neizdalot atsevišķi labāk noformēto logu, labāko fasādi, labāko labiekārtojumu utt.;
	2. objektus vērtē Rēzeknes valstspilsētas domes Kultūras komisija (turpmāk – komisija);
	3. komisija izvērtē objektu saskaņā ar vērtēšanas kritērijiem. Objekti tiks vērtēti punktu skalā no 0 līdz 10, maksimālais punktu skaits vienam objektam pēc komisijas vērtējuma – 30 punkti;
	4. par uzvarētāju katrā kategorijā tiek atzīts pretendents, kas ieguvis vislielāko punktu skaitu;
	5. vienāda punktu skaita gadījumā komisijas priekšsēdētāja vērtējums ir noteicošais konkursa uzvarētāja pasludināšanai;
	6. konkursam pieteikto objektu izvērtēšana notiek no 2024. gada 27. decembra līdz 28. decembrim.
8. Apbalvošana:
	1. Konkursa “Skaistākais Ziemassvētku noformējums Rēzeknē” katras kategorijas uzvarētājam tiks piešķirta Rēzeknes pašvaldības sagatavota balva – pateicības raksts, mazā sadzīves tehnika virtuvei/mājai un salds pārsteigums;
	2. Komisija var atzīmēt arī kādu/-us individuālu/-us dalībnieku/-us, piešķirot simpātiju balvu/-as – saldu pārsteigumu.
9. Informēšana par konkursa norisi:
	1. Informācija par konkursu (t.sk. nolikums, pieteikuma veidlapa) un konkursa rezultāti tiks publicēti pašvaldības mājas lapā [www.rezekne.lv](http://www.rezekne.lv);
	2. Papildus informācija par konkursu – Kristīne Kokoreviča (tālr.: 29505666; kristine.kokorevica@rezekne.lv).
10. Konkursa uzvarētāju apbalvošanas kārtība:
	1. konkursa katras kategorijas uzvarētājam tiks individuāli piegādātas balvas 2024. gada 30. decembrī, iepriekš sazinoties ar dalībnieka pārstāvi, kurš norādīts pieteikumā.

1.pielikums

Pieteikuma veidlapa

|  |  |
| --- | --- |
| Dalībnieka vārds, uzvārds\*(privāto un daudzdzīvokļu māju kategorijā) |  |
| Uzņēmuma nosaukums\* |  |
| Valsts iestāde\* |  |
| Pašvaldības iestāde\* |  |
| Objekta adrese |  |
| Kontaktpersona |  |
| Kontakttālrunis |  |
| e-pasts |  |

\*Aizpildīt tikai to aili, kurā konkursa kategorijā startē